CELEX: 32015D1875
Language: lt
Date: 2015-10-08 00:00:00
Title: 2015 m. spalio 8 d. Tarybos įgyvendinimo sprendimas (ES) 2015/1875 dėl kontrolės priemonių taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui)

20.10.2015   
            
            
               LT
            
            
               Europos Sąjungos oficialusis leidinys
            
            
               L 275/38
            
         TARYBOS ĮGYVENDINIMO SPRENDIMAS (ES) 2015/1875
   2015 m. spalio 8 d.
   dėl kontrolės priemonių taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   kadangi:
   
               (1)
            
            
               remiantis Sprendimu 2005/387/TVR neeiliniame Europos narkotikų ir narkomanijos stebėsenos centro (toliau – ENNSC) išplėsto mokslinio komiteto posėdyje parengtos 4-jod-2,5-dimetoksi-N-(2-metoksibenzil)fenetilamino (25I-NBOMe), 3,4-dichlor-N-[[1-(dimetilamino)cikloheksil]metil]benzamido (AH-7921), 3,4-metilendioksipirovalerono (MDPV) ir 2-(3-metoksifenil)2-(etilamino)cikloheksanono (metoksetamino) rizikos įvertinimo ataskaitos, ir 2014 m. balandžio 23 d. šios ataskaitos pateiktos Komisijai ir Tarybai;
            
         
               (2)
            
            
               25I-NBOMe, AH-7921, MDPV ir metoksetaminas nebuvo įvertinti Jungtinių Tautų lygmeniu iki tada, kai buvo paprašyta rizikos įvertinimo Sąjungos lygmeniu, tačiau 2014 m. birželio mėn. šias medžiagas įvertino Pasaulio sveikatos organizacijos Priklausomybės nuo narkotikų vartojimo ekspertų komitetas;
            
         
               (3)
            
            
               joks medicininis ar veterinarinis 25I-NBOMe, AH-7921, MDPV ir metoksetamino panaudojimas nėra nustatytas ar pripažintas. Išskyrus tai, kad šios medžiagos naudojamos kaip etaloninės analizės medžiagos bei vykdant jų cheminių, farmakologinių ir toksikologinių savybių mokslinius tyrimus, atliekamus šioms medžiagoms atsiradus narkotikų rinkoje (o 25I-NBOMe atveju – ir neurochemijos srityje), nėra duomenų, kad jos būtų naudojamos kitiems tikslams;
            
         
               (4)
            
            
               25I-NBOMe yra stiprus sintetinis 2,5-dimetoksi-4-jodfenetilamino (2C-I) – klasikinio serotonerginio haliucinogeno darinys, kurio rizika jau buvo įvertinta, o nuo 2003 m. vadovaujantis Tarybos sprendimu 2003/847/TVR (2) šiai medžiagai taikomos Sąjungos lygmens kontrolės priemonės ir baudžiamosios sankcijos;
            
         
               (5)
            
            
               konkretų fizinį 25I-NBOMe poveikį įvertinti sunku, nes nėra paskelbta tyrimų, kuriais būtų įvertintas šios medžiagos ūmus ir chroniškas toksiškumas, psichologinis poveikis bei įtaka elgesiui ir rizika sukelti priklausomybę, taip pat dėl negausios turimos informacijos ir duomenų. Šios medžiagos vartojusių asmenų klinikiniai stebėjimai rodo, kad ji turi haliucinogeninį poveikį ir gali sukelti didelę ažitaciją, sutrikimą, intensyvias garso ir vaizdo haliucinacijas, agresiją, smurto proveržius ir savo kūno žalojimą;
            
         
               (6)
            
            
               trijose valstybėse narėse užregistruoti keturi su 25I-NBOMe siejami mirties atvejai. Su jos naudojimu susijęs didelis toksiškumas užfiksuotas keturiose valstybėse narėse – pranešta apie 32 nemirtino apsinuodijimo atvejus. Šiai naujai psichoaktyviajai medžiagai tapus plačiau prieinamai ir naudojamai, galėtų kilti rimtų pasekmių asmenų ir visuomenės sveikatai. Informacijos apie socialinę riziką, susijusią su 25I-NBOMe, nėra;
            
         
               (7)
            
            
               dvidešimt dvi valstybės narės ir Norvegija pranešė ENNSC ir Europos policijos biurui (Europolui), kad yra pranešusios apie 25I-NBOMe aptikimą. Duomenų apie 25I-NBOMe naudojimo paplitimą nėra, tačiau iš negausios esamos informacijos matyti, kad ši medžiaga gali būti vartojama įvairiausioje aplinkoje, pavyzdžiui, namuose, baruose, naktiniuose klubuose ir muzikos festivaliuose;
            
         
               (8)
            
            
               25I-NBOMe rinkai pateikiamas atvirai ir parduodamas internete kaip „tyrimų cheminė medžiaga“, o iš poėmių, surinktų ėminių bei vartotojų svetainių ir interneto mažmenininkų gautos informacijos matyti, kad ši medžiaga parduodama kaip atskiras narkotikas, be to, pardavėjų yra įvardijamas kaip „teisėtas“ LSD pakaitalas. ENNSC nustatė daugiau kaip 15 šia medžiaga prekiaujančių interneto mažmenininkų, kurių buvimo vieta gali būti Sąjungoje ir Kinijoje;
            
         
               (9)
            
            
               rizikos įvertinimo ataskaitoje atskleidžiama, kad yra mažai mokslinių įrodymų, susijusių su 25I-NBOMe, ir nurodoma, kad jos keliamiems pavojams sveikatai ir socialinei rizikai įvertinti reikėtų tolesnių tyrimų. Tačiau esami įrodymai ir informacija yra pakankamas pagrindas visoje Sąjungoje 25I-NBOMe taikyti kontrolės priemones. Dėl 25I-NBOMe keliamo pavojaus sveikatai, kuris dokumentais patvirtintas šios medžiagos aptikus keliais mirties atvejais, apie kuriuos buvo pranešta; dėl to, kad vartotojai galėjo jos pavartoti to nežinodami, ir dėl to, kad ji neturi medicininės vertės ar paskirties, 25I-NBOMe visoje Sąjungoje turėtų būti taikomos kontrolės priemonės;
            
         
               (10)
            
            
               kadangi šešiose valstybėse narėse 25I-NBOMe taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją, ir kadangi septynios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos šios medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir padėtų apsaugoti nuo pavojų, kuriuos gali kelti jos prieinamumas ir naudojimas;
            
         
               (11)
            
            
               AH-7921 yra struktūriškai netipinis sintetinis opioidas analgetikas, interneto tiekėjams, naudotojų svetainių lankytojams ir žiniasklaidai žinomas kaip „doksilamas“. Jį lengva supainioti su „doksilaminu“ – antihistamininiu vaistu, turinčiu raminamąjį ir hipnotinį poveikį, – ir dėl to jo gali būti netyčia perdozuojama;
            
         
               (12)
            
            
               konkretų fizinį AH-7921 poveikį įvertinti sunku, nes nėra paskelbta tyrimų, kuriais būtų įvertintas jo ūmus ir chroniškas toksiškumas, psichologinis poveikis bei įtaka elgesiui ir rizika sukelti priklausomybę, taip pat dėl negausios turimos informacijos ir duomenų. Iš naudotojų pateiktos informacijos atrodo, kad AH-7921 poveikis panašus į klasikinių opioidų poveikį – tai švelni euforija, niežėjimas ir atsipalaidavimas. Būdingas neigiamas poveikis – pykinimas. Be savarankiško eksperimentavimo su AH-7921 ir jo naudojimo pramogai, kai kurie naudotojai praneša šiuo nauju vaistu patys gydęsi nuo skausmo, kiti – lengvinę juo abstinencijos simptomus nutraukus kitų opioidų vartojimą. Tai gali reikšti, kad AH-7921 gali plisti tarp intraveninių opioidų naudotojų;
            
         
               (13)
            
            
               duomenų apie AH-7921 naudojimo paplitimą nėra, tačiau iš turimos informacijos matyti, kad jis nėra plačiai naudojamas ir naudojamas dažniausiai namų aplinkoje;
            
         
               (14)
            
            
               trijose valstybėse narėse nuo 2012 m. gruodžio mėn. iki 2013 m. rugsėjo mėn. užregistruota 15 mirties atvejų, kai per autopsiją paimtuose ėminiuose aptikta AH-7921, vieno ar kartu su kitomis medžiagomis. Nors neįmanoma tiksliai nustatyti, koks buvo AH-7921 poveikis visais šiais mirties atvejais, kai kuriais tais atvejais būtent ši medžiaga nurodyta kaip mirties priežastis. Viena valstybė narė pranešė apie šešis nemirtino apsinuodijimo atvejus, susijusius su AH-7921. Šiai naujai psichoaktyviajai medžiagai tapus plačiau prieinamai ir naudojamai, galėtų kilti rimtų pasekmių asmenų ir visuomenės sveikatai. Informacijos apie socialinę riziką, susijusią su AH-7921, nėra;
            
         
               (15)
            
            
               rizikos įvertinimo ataskaitoje atskleidžiama, kad yra mažai mokslinių įrodymų, susijusių su AH-7921, ir nurodoma, kad jos keliamiems pavojams sveikatai ir socialinei rizikai įvertinti reikėtų tolesnių tyrimų. Tačiau turimi įrodymai ir informacija yra pakankamas pagrindas visoje Sąjungoje AH-7921 taikyti kontrolės priemones. Dėl AH-7921 keliamo pavojaus sveikatai, kuris dokumentais patvirtintas šios medžiagos aptikus keliais mirties atvejais, apie kuriuos buvo pranešta, dėl to, kad naudotojai galėjo jos pavartoti to nežinodami, ir dėl to, kad ji neturi medicininės vertės ar paskirties, AH-7921 visoje Sąjungoje turėtų būti taikomos kontrolės priemonės;
            
         
               (16)
            
            
               kadangi vienoje valstybėje narėje AH-7921 taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją, ir kadangi penkios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos šios medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir padėtų apsaugoti nuo pavojų, kuriuos gali kelti jos prieinamumas ir naudojimas;
            
         
               (17)
            
            
               MDPV yra pakeisto žiedo sintetinis katinono darinys, chemiškai susijęs su pirovaleronu – abi šios medžiagos yra kontroliuojamos pagal 1971 m. Jungtinių Tautų psichotropinių medžiagų konvenciją;
            
         
               (18)
            
            
               Sąjungoje nuosekliai nerenkama informacija apie MDPV chronišką ir ūminį toksiškumą, taip pat apie psichologinį jo poveikį bei įtaką elgesiui ir riziką sukelti priklausomybę. Remiantis paskelbtų tyrimų duomenimis, kuriuos patvirtina klinikiniai atvejai, galima teigti, kad psichofarmakologinis MDPV poveikis yra panašus į kokaino ir metamfetamino, tik yra stipresnis ir ilgiau trunka. Be to, nustatyta, kad MDPV savybė sukelti motorinį aktyvumą, tachikardiją ir hipertenziją yra dešimt kartų stipresnė;
            
         
               (19)
            
            
               naudotojų svetainėse nurodoma, kad dėl ūmaus toksiškumo jis žmonėms gali turėti neigiamą poveikį, panašų į kitų stimuliuojamųjų medžiagų. Tai gali būti paranojinė psichozė, tachikardija, hipertenzija, prakaitavimas, kvėpavimo sutrikimas, didelė ažitacija, garso ir vaizdo haliucinacijos, stiprus nerimas, hipertermija, smurto proveržiai ir įvairūs organų veiklos sutrikimai;
            
         
               (20)
            
            
               aštuoniose valstybėse narėse ir Norvegijoje nuo 2009 m. rugsėjo mėn. iki 2013 m. rugpjūčio mėn. užregistruoti 108 mirties atvejai, kuriais per autopsiją paimtuose biologiniuose ėminiuose aptikta MDPV arba mirties priežastis susieta su šia medžiaga. Aštuonios valstybės narės pranešė apie iš viso 525 nemirtino apsinuodijimo atvejus, susijusius su MDPV. Šiai naujai psichoaktyviajai medžiagai tapus plačiau prieinamai ir naudojamai, galėtų kilti rimtų pasekmių asmenų ir visuomenės sveikatai;
            
         
               (21)
            
            
               nuo 2009 m. keturios valstybės narės taip pat pranešė, kad MDPV aptikta biologiniuose ėminiuose, paimtuose po mirtinų ir nemirtinų nelaimių keliuose arba vairavimo apsvaigus nuo narkotikų;
            
         
               (22)
            
            
               Sąjungos narkotikų rinkoje MDPV yra nuo 2008 m. lapkričio mėn., o 27 valstybės narės, Norvegija ir Turkija pranešė konfiskavusios kelis kilogramus sveriančias šios medžiagos partijas. MDPV parduodamas kaip atskira medžiaga, tačiau aptinkamas ir deriniuose su kitomis medžiagomis. Jo galima lengvai gauti iš interneto tiekėjų ir mažmenininkų, rūkymo priemonių parduotuvių („hedšopų“) ir gatvės prekeivių. Yra pagrindo manyti, kad šios medžiagos pakavimas tabletėmis ir platinimas Sąjungoje yra gana organizuotas;
            
         
               (23)
            
            
               rizikos įvertinimo ataskaitoje nurodoma, kad reikėtų daugiau mokslinių tyrimų MDPV pavojui sveikatai ir socialinei rizikai nustatyti. Tačiau esami įrodymai ir informacija yra pakankamas pagrindas visoje Sąjungoje MDPV taikyti kontrolės priemones. Dėl MDPV keliamo pavojaus sveikatai, kuris dokumentais patvirtintas šios medžiagos aptikus keliais mirties atvejais, apie kuriuos buvo pranešta, dėl to, kad naudotojai galėjo jos pavartoti to nežinodami, ir dėl to, kad ji neturi medicininės vertės ar paskirties, MDPV visoje Sąjungoje turėtų būti taikomos kontrolės priemonės;
            
         
               (24)
            
            
               kadangi 21 valstybėje narėje MDPV jau taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją, ir kadangi keturios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos jos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo pavojų, kuriuos gali kelti jos prieinamumas ir naudojimas;
            
         
               (25)
            
            
               metoksetaminas yra medžiaga, chemiškai panaši į ketaminą ir tarptautiniu mastu kontroliuojamą medžiagą fenciklidiną (PCP). Kaip ir ketaminas bei PCP, jis turi disociatyvių savybių;
            
         
               (26)
            
            
               tyrimų, kuriais būtų įvertintas metoksetamino chroniškas ir ūminis toksiškumas, taip pat psichologinis jo poveikis bei įtaka elgesiui ir rizika sukelti priklausomybę, atlikta nebuvo. Naudotojų svetainėse pačių naudotojų aprašyta patirtis rodo, kad jis turi neigiamą poveikį, panašų į apsinuodijimą ketaminu. Tai gali būti pykinimas ir stiprus vėmimas, pasunkėjęs kvėpavimas, traukuliai, orientacijos sutrikimas, nerimas, katatonija, agresija, haliucinacijos, paranoja ir psichozė. Be to, ūmaus apsinuodijimo metoksetaminu atvejais gali atsirasti apsinuodijimui stimuliuojamosioms medžiagomis būdingas poveikis (ažitacija, tachikardija ir hipertenzija) ir smegenų veiklos pokyčiai, kurie nėra įprasti ūmaus apsinuodijimo ketaminu atvejais;
            
         
               (27)
            
            
               šešios valstybės narės pranešė apie 20 mirties atvejų, kurie siejami su metoksetaminu, nes šios medžiagos rasta per autopsiją paimtuose ėminiuose. Vieno ar kartu su kitomis medžiagomis metoksetamino aptikta 20 nemirtino apsinuodijimo atvejų, apie kuriuos pranešė penkios valstybės narės. Šiai naujai psichoaktyviajai medžiagai tapus plačiau prieinamai ir naudojamai, galėtų kilti rimtų pasekmių asmenų ir visuomenės sveikatai;
            
         
               (28)
            
            
               dvidešimt trys valstybės narės, Turkija ir Norvegija pranešė, kad yra pranešusios apie metoksetamino aptikimą nuo 2010 m. lapkričio mėn. Tai rodo, kad metoksetaminas interneto mažmenininkų, rūkymo priemonių parduotuvių („hedšopų“) ir gatvės prekeivių parduodamas ir naudojamas tiek kaip atskira medžiaga, tiek kaip „teisėtas“ ketamino pakaitalas;
            
         
               (29)
            
            
               Sąjungoje konfiskuota daug kilogramų šios medžiagos miltelių, tačiau informacijos apie galimą organizuotą nusikalstamumą šioje srityje nėra. Sudėtingos įrangos metoksetamino gamybai nereikia;
            
         
               (30)
            
            
               žinios apie jo paplitimą grindžiamos tik dviejų valstybių narių atliktais nereprezentatyviais tyrimais. Tų tyrimų duomenimis, metoksetamino naudojimas nėra taip paplitęs kaip ketamino. Iš turimos informacijos matyti, kad jis gali būti vartojamas įvairioje aplinkoje, pavyzdžiui, namuose, baruose, naktiniuose klubuose ir muzikos festivaliuose;
            
         
               (31)
            
            
               rizikos įvertinimo ataskaitoje nurodoma, kad reikėtų daugiau mokslinių tyrimų metoksetamino pavojui sveikatai ir socialinei rizikai nustatyti. Tačiau esami įrodymai ir informacija yra pakankamas pagrindas visoje Sąjungoje metoksetaminui taikyti kontrolės priemones. Dėl šios medžiagos keliamo pavojaus sveikatai, kaip dokumentais patvirtinta jos aptikus keliais mirties atvejais, apie kuriuos pranešta; dėl to, kad naudotojai galėjo jo pavartoti to nežinodami, ir dėl to, kad jis neturi medicininės vertės ar paskirties, metoksetaminui visoje Sąjungoje turėtų būti taikomos kontrolės priemonės;
            
         
               (32)
            
            
               kadangi devyniose valstybėse narėse metoksetaminui jau taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją, ir kadangi devynios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos jos kontrolės priemonės leistų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo pavojų, kuriuos gali kelti jos prieinamumas ir naudojimas;
            
         
               (33)
            
            
               pagal Sprendimą 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, toms medžiagoms taikant kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad 25I-NBOMe, AH-7921, MDPV ir metoksetaminui visoje Sąjungoje būtų taikomos kontrolės priemonės;
            
         
               (34)
            
            
               2015 m. balandžio 16 d. Sprendime sujungtose bylose C-317/13 ir C-679/13 (3) Europos Sąjungos Teisingumo Teismas nusprendė, kad prieš priimdama įgyvendinimo sprendimus pagal Sprendimo 2005/387/TVR 8 straipsnio 3 dalį Taryba turėtų konsultuotis su Europos Parlamentu. Tarybos įgyvendinimo sprendimas 2014/688/ES (4) buvo priimtas prieš tai taip nepasikonsultavus, taigi praranda galią dėl procedūrinio pažeidimo. Todėl Sprendimas 2014/688/ES turėtų būti pakeistas šiuo sprendimu;
            
         
               (35)
            
            
               siekiant, kad 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui) visoje Sąjungoje būtų nenutrūkstamai taikomos kontrolės priemonės, taip pat kad šių medžiagų atžvilgiu būtų nenutrūkstamai vykdomi valstybių narių įsipareigojimai pagal 1971 m. Jungtinių Tautų psichotropinių medžiagų konvenciją ir 1961 m. Jungtinių Tautų bendrąją narkotinių medžiagų konvenciją, šis sprendimas neturėtų daryti poveikio Sprendimo 2014/688/ES 2 straipsnyje nustatytiems valstybių narių įsipareigojimams, susijusiems su terminu, iki kurio turi būti užtikrinta, kad toms naujoms psichoaktyviosioms medžiagoms jų nacionalinės teisės aktuose būtų taikomos kontrolės priemonės ir baudžiamosios sankcijos;
            
         
               (36)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (37)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (38)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Kontrolės priemonės visoje Sąjungoje taikomos šioms naujoms psichoaktyviosioms medžiagoms:
   
               a)
            
            
               4-jod-2,5-dimetoksi-N-(2-metoksibenzil)fenetilaminui (25I-NBOMe);
            
         
               b)
            
            
               3,4-dichlor-N-[[1-(dimetilamino)cikloheksil]metil]benzamidui (AH-7921);
            
         
               c)
            
            
               3,4-metilendioksipirovaleronui (MDPV);
            
         
               d)
            
            
               2-(3-metoksifenil)-2-(etilamino)cikloheksanonui (metoksetaminui).
            
         2 straipsnis
   Sprendimas 2014/688/ES pakeičiamas, nedarant poveikio Sprendimo 2014/688/ES 2 straipsnyje nustatytiems valstybių narių įsipareigojimams, susijusiems su terminu, iki kurio turi būti užtikrinta, kad 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui) jų nacionalinės teisės aktuose būtų taikomos kontrolės priemonės ir baudžiamosios sankcijos.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Liuksemburge 2015 m. spalio 8 d.
      
         
            Tarybos vardu
         
         
            Pirmininkas
         
         J. ASSELBORN
      
   
   
      (1)  OL L 127, 2005 5 20, p. 32.
   
      (2)  2003 m. lapkričio 27 d. Tarybos sprendimas 2003/847/TVR dėl naujų sintetinių narkotikų 2C-I, 2C-T-2, 2C-T-7 ir TMA-2 kontrolės priemonių ir baudžiamųjų sankcijų (OL L 321, 2003 12 6, p. 64).
   
      (3)  2015 m. balandžio 16 d. Teisingumo Teismo sprendimas Parlamentas/Taryba, sujungtos bylos C-317/13 ir C-679/13, ECLI:ES:C:2015:223.
   
      (4)  2014 m. rugsėjo 25 d. Tarybos įgyvendinimo sprendimas 2014/688/ES dėl kontrolės priemonių taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui) (OL L 287, 2014 10 1, p. 22).